ANC gaan nie Malema se skorsing hersien nie | Maroela Media
ANC gaan nie Malema se skorsing hersien nie
Die ANC se nasionale uitvoerende komitee gaan nie die skorsing van Julius Malema, Sindiso Magaqa en Floyd Shivhambu hersien nie.
Gwede Mantashe, die ANC se sekretaris-generaal, het dit Dinsdag tydens 'n mediakonferensie aangekondig ná die komitee Maandag lank daaroor vergader het.
Die ANC-Jeugliga het gehoop dat die ANC se topstruktuur dit vir Malema moontlik sal maak om na die party terug te keer. Maar die ANC het bevind dat daar geen oortuigende rede is vir 'n hersiening van die skorsing nie en die jeugliga moet dit respekteer. "Daardie hoofstuk is nou afgesluit", het Mantashe gesê.
Intussen het die jeugliga se nasionale uitvoerende komitee laat weet hulle gaan 'n dringende vergadering belê om hieroor te praat.